amanoisuno/poet huggingface dataset:
漢老弟去秋留別有明年桃李月春入馬蹄輕之句今其時也因次韻招之 虞儔
晤言堪慰意，別語最關情。老我春還暮，思君月共明。丁寧期後會，容易即前程。命駕何妨再，聞知四體輕。
奚通直挽詩 虞儔
自昔高陽里，嘗推月旦評。華簪先德齒，朱紱羨恩榮。奴豈謀千樹，金方笑滿籯。有孫看鼎貴，鍾慶驗佳城。
元衍曹居士挽詩  其一 虞儔
與物初無競，安居不用名。平生惟下澤，月旦有南評。歲月驚飄忽，鄉閭失老成。聯翩先友記，百代許同聲。
元衍曹居士挽詩  其二 虞儔
先君無恙日，居士得游從。酒醆花前月，茶甌石上松。有時連款段，勝槩每從容。指點佳城處，相聞道院鐘。
故安國夫人挽詩  其一 虞儔
雅趣工書畫，高懷陋鼎鐘。家聲推兩大，壼範見三從。賢得魯侯配，榮開安國封。平生耽靜勝，宸翰煥鸞龍。
故安國夫人挽詩  其二 虞儔
閥閲聯蟬冕，臺郎有鳳毛。美形彤管舊，節視柏舟高。南澗夫人藻，西池阿母桃。哀榮生死是，詔墨看重褒。
堂前東偏松棚清蔭可愛爲賦五言八句 虞儔
問訊蒼官舊，掀髯肯見臨。笑談驅酷暑，朝夕托清陰。便引夷風至，寧容盾日侵。北窗高卧處，靖節是知音。
再寄廣文俞同年 虞儔
有客傳新句，呼兒整舊書。勞生徒擾擾，不動只如如。病瘧猶憐我，流行也到渠。平生真莫逆，裹飯肯躊躕。
無眠 虞儔
丙夜不成寐，可知心念家。人情風上草，身世眼中沙。宿鳥司更漏，黄蜂集晚衙。了忘官府事，高枕是生涯。
脚婆子  其一 虞儔
百沸催湯沃，孤燈迫睡昏。復皤餘豕漲，足蹜但鴟蹲。一衲包纏密，重衾底裏溫。窮冬爲老伴，永夜得深論。
脚婆子  其二 虞儔
著瓦霜威重，侵窗月色昏。相依紙帳夢，猶勝火爐蹲。伸脚三更穩，回頭一笑溫。溫柔非老事，付與少年論。
官况  其一 虞儔
流落經年別，平安只信通。宦情元自薄，春色爲誰濃。撫字愁眉上，青紅醉眼中。著詩無好語，還往負筠筒。
官况  其二 虞儔
觸手逢人怒，低頭與俗同。一慚那可忍，百巧固應窮。酒有兼旬綠，花無百日紅。悲歡真破甑，墮地併成空。
早上過溪報謁林子長承約客回途作  其一 虞儔
臭味還吾輩，炎凉笑若曹。相逢傾蓋舊，可但泛舟勞。夜雨湖山好，西風鼓角豪。主人寧避客，祇覺杜門高。
早上過溪報謁林子長承約客回途作  其二 虞儔
畫諾何如瑨，歌呼敢效曹。一饑才免死，千慮亦忘勞。酒裏愁先醉，吟邊句未豪。菟裘吾欲老，不是故爲高。
早上過溪報謁林子長承約客回途作  其三 虞儔
伏日當休沐，頑軀困坐曹。驟然秋雨至，一洗夏畦勞。懷祖何須怒，劉伶亦未豪。北窗陶靖節，千載只渠高。
久不得廣文俞同年書頗聞病瘧小詩往問訊 虞儔
問訊俞夫子，兼旬不寄書。官居還獨冷，體力復何如。藥石寧須爾，炎凉一任渠。詩能驅瘧鬼，下筆莫躊躕。
六月請俸張簿攝邑止支其半因却還之 虞儔
閒居須薄俸，未足保妻孥。州縣真徒爾，兒曹敢料吾。揮金憐橐在，儲粟笑缾無。敝褐猶堪典，新凉要一壺。
十月到南坡 虞儔
觸眼嗟黄落，憑高接翠微。幽禽私自語，寒蝶晚相依。醉熟風吹帽，愁生带減圍。功名竟何許，尊酒莫相違。
將至天目登高嶺 虞儔
天近初凝目，雲橫便躡梯。前瞻千嶂列，回首一川低。雨過黄梅盡，風來翠剡齊。靈源窮不到，晴晝掛虹霓。
將至富陽 虞儔
宦路初無定，吾行有底忙。江清魚不聚，天遠鴈南翔。整棹須平進，回瀾亦太狂。平生湖海意，何夢到凝香。
和潘簿旅懷 虞儔
朔風動關塞，羈人先自知。忘情須我輩，了事豈兒癡。鴈信憑誰寄，蛩吟暗自悲。遣排消底物，不飲復何爲。
韓知閤挽詩  其一 虞儔
一品真王裔，先朝長主孫。華途聲烈在，上閤典刑存。閭里羣知敬，朝廷愈覺尊。天胡嗇之壽，莫返九原魂。
韓知閤挽詩  其二 虞儔
容色雖嚴重，襟懷實坦夷。功名期自奮，趨向肯隨進。翻念懸車樂，俄成易簀悲。扁舟苕霅上，此意幾人知。
程待制挽詩  其一 虞儔
科第聯三世，聲名動九垓。激昂存壯志，盤錯見奇才。往者分邊閫，胡然避憲臺。教忠知有待，餘慶接三台。
程待制挽詩  其二 虞儔
有子巖廊貴，知公衣鉢傳。內祠初趣召，次對暫迴旋。偕老萊衣喜，虛懷帝席前。恩榮方沓至，遽返九華僊。
挽吳公祥承事詩  其一 虞儔
故國衣冠後，傳家禮法尊。擊鮮更下舍，容駟閌高門。河潤金揮橐，風流酒滿罇。平生陰德事，五世眼中孫。
挽吳公祥承事詩  其二 虞儔
昔過高陽里，嘗登通德門。敢違鄉黨敬，尚想典刑存。喬木縈心曲，空花浥淚痕。定應歸凈土，何必賦招魂。
挽承事湯公詩 虞儔
屋底千金潤，尊前一笑真。名藍尋入社，家事豈關身。丈室空天女，凌波悼洛神。鹿門携手後，還有姓龐人。
挽范承事詩 虞儔
貝葉神怡處，南柯夢覺時。月評依舊好，露挽不堪悲。分米誰懷惠，兼金肯拾遺。紺蓮華發後，見佛想舒眉。
挽奚公彥章承奉詩  其一 虞儔
上國曾傾蓋，文闈昔盍簪。科名終在子，章服果何心。朝露悲蒿里，遺風上竹林。人琴俱不見，哀挽爲沾襟。
挽奚公彥章承奉詩  其二 虞儔
已識嵇中散，誰慚王濬沖。鴻飛嗟目斷，鶴化駭羣空。懶作金門客，寧爲鐵面翁。後園花木在，回首又春風。
挽都運徽猷陳君詩  其一 虞儔
煮海攄忠論，潢池讋武威。分符留惠愛，持節借光輝。閥閲伊誰似，功名與願違。未前宣室問，遽作九原歸。
挽都運徽猷陳君詩  其二 虞儔
玉節稽嚴召，琳宮暫列僊。月華方喜見，薤露忽悲纏。回首長安日，傷心蜀道天。初無封禪議，遺藁總堪傳。
途中得姜總管詩因和韻 虞儔
相知何必舊，我輩正鍾情。老去難爲別，詩來愈覺清。舟虛和雪載，水淺過灘平。一路俱佳境，收歸五字城。
宋宰不赴王倅招有詩次韻  其一 虞儔
冷宦門羅雀，高軒間不過。似聞諠棰楚，莫恨笑弦歌。會意庭前柏，輸香水面荷。道人觀物妙，宴坐養天和。
宋宰不赴王倅招有詩次韻  其二 虞儔
風號天籟怒，雷引雨聲長。但喜書帷潤，那知酒斚凉。夜光宜月露，霽色醒松篁。通介從流俗，徐公自有常。
觸事  其一 虞儔
製錦無工拙，迷途有是非。承符何所恃，投檄會須歸。未飽豺狼欲，寧論鴈鶩肥。歸來羞碌碌，老去與心違。
觸事  其二 虞儔
綠匣何煩至，黄衣尚有云。催科寧是拙，稼穡亦良勤。當念溝中瘠，難專柱後文。誰令公喜怒，鴈鶩政紛紛。
歐公詩有云俸優食飽力不用官閒日永睡莫興因廣之 虞儔
日長官事少，食飽俸錢優。宴坐香凝篆，欲眠書枕頭。莫知斯我貴，此外更何求。畢竟歸田是，他鄉莫久留。
偶成二詩  其一 虞儔
閒處田園好，愁邊歲月催。事多違壯志，吾亦愧無材。有底金千鋝，無何酒一盃。漫憑詩遣興，情至却生哀。
偶成二詩  其二 虞儔
今夕知何夕，吾年且暮年。勞生斫桂斧，游宦逆風船。幸不愁婚嫁，何須問計然。男兒有門戶，溫飽故隨緣。
偶和萬舍人中秋有月無客有酒無殽韻 虞儔
積陰成久雨，浹日掩三辰。吏已疲祈禱，天方殺怒嗔。但愁雲似墨，那顧月如銀。辜負中秋約，姮娥莫妬人。
即事  其一 虞儔
天末孤鴻遠，園荒一徑深。畦蔬供小摘，家釀慰孤斟。齋日渾無事，春天故作陰。濬池兼插柳，取次見吾心。
即事  其二 虞儔
問訊鶑猶懶，尋芳花較遲。忽驚雷送雨，漸喜水平池。竊祿慙無補，歸耕未有期。春工誰道巧，不染鬢成絲。
即事  其三 虞儔
已是春光晚，那堪雨氣昏。數莖驚白髮，萬感集清樽。才力須時展，功名有命存。眼前何足校，一笑任乾坤。
即事  其四 虞儔
酷吏人同疾，流民天亦憐。麥登收兩倍，蠶好得三眠。况是寬征賦，那憂有俗緣。眼前百事好，買酒答豐年。
舟中 虞儔
寒日移陰短，清溪放溜遲。歸田真晚矣，泛宅欲何之。鴻送天邊目，山橫雪後眉。詩中無限興，一一報公知。
舟中睡起 虞儔
望外星占婺，年餘水記苕。去思誰結戀，來暮豈聞謠。季布從渠毀，馮唐莫我招。舟中無一事，睡足有今朝。
和陳德章春日送客  其一 虞儔
年華看鬢上，春事轉頭中。羯鼓催花雨，虹橋送客風。未須愁酒債，政復坐詩窮。誰識揮絃意，寥寥寄遠鴻。
和陳德章春日送客  其二 虞儔
花柳無多事，陰晴不必天。急舂村外雨，並舍晚來煙。白墮先春手，紅粧最妙年。龐翁雖不出，門巷得相連。
和陳德章春日送客  其三 虞儔
勝事壺觴裏，韶華杖履中。歌情千里月，花信幾番風。取友須三益，論文笑五窮。含含歌麥秀，廡下老梁鴻。
和陳德章春日送客  其四 虞儔
歲月斜川路，風流杜曲天。過牆紅杏雨，低戶綠楊烟。鴻鵠今千里，鶑花又一年。陽春慙屬和，五字得珠連。
舟中冬至 虞儔
陰陽消長際，新舊送迎中。異縣他鄉泊，天時人事同。世方期道泰，我豈坐途窮。兒女番爲壽，衰顔借酒紅。
和林卿盤隠詩  其一 虞儔
溪山千里勝，花木四時春。家釀新來熟，園收舊不貧。上都無闕事，空谷有佳人。天下滔滔者，誰能此問津。般礴五千卷，辛勤四十春。向來憂國意，肯顧在家貧。丘壑寧違性，功名恐悞人。似聞歸賦後，喜氣日津津。
和林卿盤隠詩  其二 虞儔
倘佯三徑裏，陶冶一家春。筆下文爲富，胸中道不貧。窮通知有命，行止信非人。第恐歸田計，翻成要路津。
和沈祭酒韻 虞儔
詩思花前發，春光眼底來。一區聊自適，三徑爲誰開。聖主方求舊，清時况急才。鳳池波自暖，鷗鷺勿多猜。
和勸農詩  其一 虞儔
世故偶夷險，吾行無介通。誰爲青眼舊，人想翠眉濃。風雨花時過，溪山酒聖中。何時蓮蕩裏，共把碧彎筒。
和勸農詩  其二 虞儔
節物常流轉，人情作異同。頗期千載後，寧忍一朝窮。隔葉饒晴哢，遊絲罥墮紅。老春何足恨，結習本來空。
罷郡遊何山 虞儔
尋山多勝概，輟棹偶留連。南浦渾無緒，東風忽放顛。蹊成桃李退，人去蝶蜂喧。氣味餘禪榻，煎茶竹裏烟。
賦芍藥 虞儔
紛紛時世粧，爭欲媚韶光。正值三春暮，能教一國狂。妖嬈欺酒聖，豪麗僣花王。不料東風惡，飄零亦太忙。
晚花 虞儔
花開春已去，春在此中藏。可恨芳菲晚，翻令氣味長。繁陰供翠幄，輕暑絢紅粧。莫起後時嘆，時來未遽央。
往瓜洲護使客回程 虞儔
北使朝京闕，東淮領計臺。舟師雖夙戒，頓食更頻催。州縣愁勞費，風霜困往來。和盟終不贊，舊好政無猜。
新晴 虞儔
凹沼幾平岸，晴雲故出溪。已添新綠潤，尚有暗芳栖。風雨將春去，樽罍欠日携。歸田吾未果，愧爾杜鵑啼。
秋雨 虞儔
陰風攪林壑，驟雨倒江湖。白日不覺沒，繁雲何處無。樓吟凉筆硯，溪夢亂菰蒲。聞說京華甚，污泥入敝廬。
喜雨 虞儔
雲釀南山雨，風勾北牖凉。綠蒲澄水石，丹藕浄池塘。冷客頻牽興，炎官罷鬭强。無波真古井，此味淡中長。
和鮑倅首夏聞鶑 虞儔
芳草池塘晚，垂楊院宇清。夢回初恨蝶，春去懶聞鶑。翠幄何須戀，金丸恐見驚。一枝棲更穩，好去鳳凰城。
道場山勸農 虞儔
粵在千峯頂，重來二月天。雨紅晴尚濕，波碧遠相連。旌旆行雲裏，樓臺落照邊。一犁農事起，胡不早歸田。
勸農  其一 虞儔
郊原春已半，溝洫水先通。勸相寧文具，歸耕亦興濃。一犁新雨後，小隊亂山中。粗識斯民意，何須教缿筒。
勸農  其二 虞儔
慚愧荒三徑，羈棲漫一同。青春非老事，白眼有途窮。柳暗鴉藏綠，花飄燕蹴紅。平生孔北海，未放酒樽空。
喜雨 虞儔
雲氣翻車蓋，天河注瓦溝。滂沱三日雨，登濟一年秋。旱火掃無迹，狂雷怒不收。腐儒營一飽，卒歲恐優游。
初夏凹沼獨坐 虞儔
芳草沿堤長，圓荷出水遲。倚欄風醒酒，岸幘雨催詩。鸂鶒巢安在，仙鳬舄詎期。遊鱼知我意，吹沫弄清漪。
縣中迎石金山甘靈大士就放生池祈雨早上偕簿尉往炷香  其一 虞儔
甘雨祈三日，香雲捧一龕。依歸甘露滅，珍重蔚頭藍。官事何當了，枯禪且罷參。蓮花初出水，朝日借紅酣。
縣中迎石金山甘靈大士就放生池祈雨早上偕簿尉往炷香  其二 虞儔
夜起占星畢，朝趨禮佛龕。擁橋蓮墜粉，縈沼水揉藍。屏翳何須靳，登伽不受參。懸知天欲雨，蟻戰已酣酣。
再用韻謝王簿來詩褒借過當之意  其一 虞儔
黄嬭朝千卷，書燈夜一龕。玄文今尚白，袍色故應藍。簿領聊爾耳，朝班行矣參。驚雷雖破柱，午寢不妨酣。
再用韻謝王簿來詩褒借過當之意  其二 虞儔
旱魃爭攘袂，羣龍僅守龕。雲峯疑燎火，天色轉澄藍。甘露元同注，叢林莫遍參。新來焦渴甚，無夢到沉酣。
過登源英濟廟祈雨 虞儔
古廟出靈響，吾儕非過求。山田雖欠雨，陂水尚通溝。出郭漸無日，祈年望有秋。豚蹄真狹甚，明信或堪羞。
青山買舟 虞儔
落日千烏外，青山一望中。買舟羣僕喜，兀坐與誰同。旅店孤煙起，田家曲港通。鷗盟暫時乞，又踏軟塵紅。
喜雨 虞儔
雨脚初鳴屋，風頭忽轉廊。餘凉生簟枕，好夢到池塘。黄嬭真三窟，青奴得兩忘。功名休恨晚，身世一藤床。
七月初得雨後大有秋意 虞儔
好雨真無價，炎天不易求。十全成稔歲，一上作凉秋。吏逭陂塘責，民寬溝壑憂。催科無奈拙，此去恐優游。
除夜書懷 虞儔
吳楚鄉風異，悲歡物態多。歲華驚晚暮，吾道恐蹉跎。莫唱黄鷄曲，寧爲白石歌。明年六十一，不醉待如何。
葉大猷挽詩  其一 虞儔
月旦評猶在，題輿事已非。田園寧作計，鷗鷺本忘機。此地期相款，終天願忽違。西風送丹旐，老淚不禁揮。
葉大猷挽詩  其二 虞儔
非意俱飄瓦，高懷只杜門。誰云九地底，猶抱十年冤。未盡滄浪興，難招楚些魂。傷心追往事，愁極却無言。
淮西趙漕子固挽詩  其一 虞儔
疏抗廷臣右，經傳弟子行。江淮歸德政，蠻貊誦文章。世路風波惡，仙家日月長。西林曾有約，楚挽莫凄凉。
淮西趙漕子固挽詩  其二 虞儔
西帥予曾忝，無何馬首東。計臺初不遠，交篆竟成空。夜壑移舟半，淮山落木中。堂堂寧復見，丹旐獵霜風。
楊伯賢挽詩 虞儔
月記鄉評好，年推輩行尊。巨山曾入夢，楚些莫招魂。太息馳駒隙，渾疑隠鹿門。他時耆舊傳，知有姓名存。
王彥謨挽詩  其一 虞儔
蚤歲游三舍，明經束九師。聲名雖烜赫，科第竟差池。之子能傳業，興宗會有時。只今官冢地，看出印纍纍。
王彥謨挽詩  其二 虞儔
潤屋金千鋝，浮生黍一炊。里閭思長者，門戶托佳兒。華表終來鶴，支牀尚有龜。洗心元悟易，杯水漫勞持。
章解元挽詩 虞儔
詩禮傳家舊，田園晚歲豐。月評猶未改，露挽遽成空。曲巷連桑蔭，幽巖長桂叢。南坡吾獨往，無復訪鄰翁。
楊仲才挽詩  其一 虞儔
孝友懷宗族，謙恭接里閭。克家千樹橘，教子萬籤書。釀酒偏延客，能詩亦起予。天胡中不壽，埋玉恨何如。
楊仲才挽詩  其二 虞儔
別意經時序，音書缺置郵。子來方問疾，傲吏已移舟。華屋生存處，佳城身後謀。望風懷執紼，老淚爲君流。
和太守 虞儔
豈弟循良守，功成意益謙。尋求七字律，想見一生廉。活火烹茶蕊，消愁媚酒帘。南樓月華好，吹笛指須纖。
寒食風雨呈林正甫 虞儔
不住風和雨，思歸日似年。他鄉寒食淚，深院落花天。午枕飛蝴蝶，春山叫杜鵑。有誰憐趙壹，骯髒倚門邊。
春大閲望郡圃齊雲樓悼亡 虞儔
官事誰能了，浮生迹易陳。齊雲連綠蔭，和淚送青春。緩带空凝月，憑欄不見人。只應曾到處，愁極倍精神。
三月初一日晴色甚快人意晚宿撮石嶺陳氏書院 虞儔
昨晚雨不止，今朝天假晴。路乾里堠縮，人健板輿輕。父老驚相顧，親朋漸出迎。端知華表鶴，珍重故鄉情。
喜雨 虞儔
梅雨知時節，農家喜若何。積薪蠶下箔，鋤水稻分窠。綠有笋成竹，黄無麥作蛾。一春嘗苦旱，三日未云多。
次韻漢老弟對月滿飲 虞儔
鶴髮金桃母，蛾眉萼綠華。月圓香度桂，飲罷燭生花。何惜尊空酒，能令春滿家。更邀重九菊，醉裏墮烏紗。
和孫尉登空翠堂鼓琴酌茗有懷冷令二首  其一 虞儔
樓畔晴嵐翠拂空，天教我輩一尊同。只愁楊柳歸來綠，却嘆桃花去後紅。春事又還觴詠裏，人生正墮別離中。不堪搔首東南望，獨立驚風嘆斷鴻。
和孫尉登空翠堂鼓琴酌茗有懷冷令二首  其二 虞儔
花滿芳洲月滿樓，留連從事到青州。巧分茗椀消磨睡，靜拂琴徽斷送愁。寒食烟花知有幾，上元燈火恰纔收。冷官已辦江頭費，爛醉春風典破裘。
絕市無糯旋挼青穗日熬以釀戲成 虞儔
種秫無多望歲穰，無功何日果還鄉。尚無彭澤五十畝，安得謫仙三萬場。挼穗昔聞今始見，撥醅未熟且先嘗。今年太歲還非酉，慚愧鄰家僅得漿。
十一月二十八日用後山詩韻 虞儔
日暮江東天一涯，孤雲飛處路何賒。雪將入臘未破白，梅過先春競著花。過眼光陰渾是客，滿懷風雨政思家。何如醉裏都忘却，擬向窮途問麴車。
石芥 虞儔
杯酒流行四座傾，此君風味始崢嶸。搗殘薑桂嫌無韻，掃盡茅柴不到酲。崖谷野人羞自薦，膏粱公子莫知名。攀蘿採擷天寒甚，誰念終朝掬不盈。
林正甫與子中春並命爲御史正甫按刑浙東道別去兼旬而予銜命按視宮陵經越上獲一再款語臨行有詩因次其韻  其一 虞儔
烏臺當日選名流，僉謂君才與我優。公議略伸君便去，上恩未報我寧留。自憐秦緩難爲疾，豈意良霄尚有蕕。况是親年當喜懼，欲將歸計問扁舟。
林正甫與子中春並命爲御史正甫按刑浙東道別去兼旬而予銜命按視宮陵經越上獲一再款語臨行有詩因次其韻  其二 虞儔
銜命宮陵偶一回，山陰道上得徘徊。溟鵬好在思摶擊，乘鴈何嘗計去來。萬壑千巖况秋色，明珠白璧更塵埃。相逢未穩還爲別，一段詩愁費剪裁。
秋釋奠于學萬舍人示詩次韻以酬 虞儔
昔年泮水忽專城，文會何妨一再盟。已媿簿書成俗吏，却陳俎豆見諸生。一時同隊魚猶在，千載重來鶴更清。况有卞峯青眼舊，試登傑閣快雙明。
脚婆子 虞儔
此姥原無妬與嗔，平生氣類竹夫人。蛾眉漸遣溫柔夢，鴟腹猶疑見在身。包裹形模才一衲，薰蒸湯沸穩相親。承恩脚底非由貌，啟沃憐儂夜夜新。
三十日乃耘老弟生朝余護客舟行高郵道中不勝戀戀之情因賦鄙句以寄之 虞儔
愛日初看一線遲，門弧喜氣又相隨。遥知綺席團欒處，正是蓬窗寂寞時。節愛堂中先遣信，富陽驛裏舊吟詩。生涯已是千奴辦，且泛新陽入壽巵。
仲本別去才半月爾瞻戀不啻如隔歲奉此寄懷 虞儔
紛紛覆雨與翻雲，只有吳人不世情。窮迫每憐長袖舞，別離愁聽短歌行。春波碧草連南浦，朝雨垂楊拂渭城。絲竹未應陶寫得，向來肝膽爲渠傾。
仲本索歸甚遽前詩送行言之不足見示和篇覽之益用慨然再用前韻 虞儔
幸有綈袍戀故人，不應回棹遽忘情。相逢且話十年事，此別又成千里行。歸去我猶慚靖節，催科誰解恕陽城。黄堂今有仁人在，璧水當年蓋已傾。
別後寄主簿 虞儔
塵埃襞積顔如甲，丹墨紛綸眼有花。君去何人堪共語，秋來無夢不還家。飄零酒醆今真止，冷淡詩筒不復誇。莫使音書成斷絕，風前鴈字政橫斜。
余假守是邦所幸今夏雨澤適中高下咸宜客有謂今秋一稔前此數歲未之有也果爾則幸矣因喜而賦豐年之詩 虞儔
騷人墨客可無詩，正值秋郊刈穫時。此日三登殊可樂，向來半菽亦堪悲。家家芋栗兒童喜，處處鷄豚父老期。負郭有田歸去晚，婆娑拙守不勞麾。
除兵部侍郎賜带趁朝參 虞儔
幸叨持橐侍甘泉，敢意恩榮慰暮年。紫綬金章光照地，絲鞭玉勒喜朝天。兒曹莫起無魚嘆，人世難爲跨鶴仙。報國無功還自愧，直須及早决歸田。
王誠之分惠卧龍新茶數語爲謝 虞儔
卧龍驤首奮輕雷，一一槍旗次第開。遽浼春風歸七椀，寧容卯酒困三盃。森嚴莫訝先嘗苦，雋永方知後味回。不羨金釵候湯眼，可能蕭寺略追陪。
謝周睎顔寄惠新芽 虞儔
摘鮮分送細茸茸，知在春山第幾重。包裹雅宜青箬篰，寵珍寧羨赤囊封。䃺驚雪落巖前石，烹訝風生澗底松。堆案文書吾欲睡，頼渠喚醒小從容。
以蓮心茶送鞏使君小詩將之  其一 虞儔
未雨餘寒力尚嚴，巖前蚤見摘纖纖。初嘗似带蓮心苦，迴味寧輸崖蜜甜。渴想清香凝燕寢，更餘黄卷亂牙籤。一甌幸入春風手，微草從今價亦添。
以蓮心茶送鞏使君小詩將之  其二 虞儔
採得蓮心苦更嚴，青裙白面退尖纖。竹軒旋碾香塵散，槐夢初回齒頰甜。况是澄泉元带錫，自應佳句合編籤。直須陪侍揮談麈，習習清風兩腋添。
以酥煎小龍茶因成 虞儔
水分石鼎暮江寒，灰撥磚爐白雪乾。蟹眼已收魚眼出，酥花翻作乳花團。撐腸尚有書千卷，枵腹無憂食一簞。只欠綠珠煎點在，詩情寧使愧麤官。
有懷漢老弟  其一 虞儔
先自無聊懶出門，南坡一到一思君。松筠俱是栽培力，亭榭無非卜築勤。本約暮年栖息共，豈期中道死生分。風前試數當時鴈，一鴈今歸何處雲。
有懷漢老弟  其二 虞儔
缺落槿籬須補綴，稀疎菜甲欠鋤耘。芙蓉泣露坡頭見，桂子飄香月下聞。策杖却愁成獨往，舉杯誰與醉濃芬。歡悰莫訝年來減，觸目無非是憶君。
有懷漢老弟  其三 虞儔
村童先遣掃柴門，檢校園芳待置尊。叢菊稍斑漙露點，芙蓉已带著霜痕。詩篇縱好成孤諷，心事憑誰與共論。已是西風悲落木，那堪幽獨更銷魂。
有懷廣文俞同年  其一 虞儔
宦遊霜宿與風餐，環郭青山豈曰盤。餘暇每思親丈席，新凉政喜入中單。交情老去才方見，世事年來亦飽看。顔色想君如李白，却疑明月滿重欒。
有懷廣文俞同年  其二 虞儔
客來愧乏牛心炙，茶罷空堆馬乳盤。縱有詩篇慚和寡，了無心印可傳單。平生黄卷能忘味，晚歲青山未厭看。歸去吾廬吾亦愛，更須華屋羨雕欒。
有懷廣文俞同年  其三 虞儔
祝君努力且加餐，世路羊腸政屈盤。烹鯉何由問消息，割鷄政自困平單。書生說食真成癖，俗子疑人莫與看。搜攪枯腸有文字，玉州猶愛月團欒。
有懷廣文俞同年  其四 虞儔
萬山深處祇空餐，報贈慚無雙玉盤。日晏僅餘晨粥半，夜凉更覺夏衾單。憐渠許國丹心在，付與窮途白眼看。它日鷄豚燕同社，不煩父老見思欒。
旅懷上石似之郎中  其一 虞儔
妄意彈冠不作疎，向來曾是曳長裾。倚門慈母須微祿，當路羣公亦薦書。杜曲詩成還蹭蹬，河東賦在有吹噓。上林不敢棲高樹，斗水何妨置腐魚。
旅懷上石似之郎中  其二 虞儔
騷人先自不禁秋，風雨相將作許愁。尚有壯懷因酒到，苦無佳思慕詩休。故鄉音信新來鴈，盡日笙歌誰氏樓。滿目黄花笑憔悴，未應回首沒江鷗。
旅懷上石似之郎中  其三 虞儔
暮鵲投林意自深，向來一諾抵千金。面看逆旆有歸色，足望窮途無好音。歲晚更憐霜點鬢，夜寒除是月知心。政應老死何須惜，或有遺書備訪尋。
余秋初離庭闈冬至猶未得歸夜讀宛丘先生秋日憶家詩輒次韻以述旅懷 虞儔
屈指西風閲歲華，半年行役苦思家。綵衣歸去親闈好，畫角吹殘客夢賒。病裏中秋慵見月，醉中九日强簪花。朅來又過書雲候，節物催人一可嗟。
初八日早出洪澤閘泛淮 虞儔
乾道年中再講和，當時議者厭干戈。長淮不管蛟龍怒，巨艦寧容鵝鸛過。歲晚民方愁道路，天寒我亦困風波。中流擊楫非無志，時運相違奈若何。
和俞孚仲遊南坡  其一 虞儔
列岫崢嶸棟宇連，平欄曲砌俯氓廛。坐談風月三千里，直傍雲烟咫尺天。栗里尚懷陶靖節，竹林還想杜樊川。冷官幸有田園樂，笑謝蘇公乞酒錢。
和俞孚仲遊南坡  其二 虞儔
平昔相期汗漫遊，杖藜還肯訪林丘。君來便覺客不惡，我醉無言山自幽。柏子乍燃香拂袖，酪奴初試雪浮甌。慈親眉壽閒居好，誰道周南嘆滯留。
秋懷  其一 虞儔
登樓何處不陳詩，况是秋高木落時。極目但隨歸鴈遠，老懷猶作故鄉悲。毋寧觴詠須前輩，有底功名亦後期。試問沈郎那得瘦，此心元不慕州麾。
秋懷  其二 虞儔
結髮從來數亦奇，人言猿臂不遭時。詩成杜曲何多興，賦舊蘭臺只浪悲。松菊不關年少事，冰霜曾與歲寒期。君看昨日凉風起，瓜上青蠅豈待麾。
余護客至盱眙忽有召命應廣文有詩相慶因用韻以謝 虞儔
尺一西來喚我歸，扁舟正是泛淮時。功名不復平生夢，物色能銷幾首詩。去國九年嗟已老，暮途雙節偶然持。一丘一壑真吾事，慚愧夔龍集鳳池。
九日南坡兄弟同集 虞儔
曳杖携壺意頗長，了無風雨破重陽。團欒飣座橙方綠，蓓蕾扶籬菊未黄。醉裏茱萸須遍插，尊前鴻鴈政成行。持盃快嚼誇强健，只恨雙螯未著霜。
和九日南坡小集 虞儔
風雨年時政不佳，山翁無酒向誰賒。又還九日看黄菊，却喜晴天映碧紗。有底尊前悲節物，只應醉裏送生涯。明年徧插茱萸處，目斷西飛雁影斜。
九日雨 虞儔
滿城風雨不禁秋，寧是先生懶出遊。採菊未成三徑約，看囊尚有一錢留。催租有底關詩思，落帽何妨付酒舟。今歲重陽還是客，湖山信美豈吾州。
和安撫王誠之給事重九日登高詩韻  其一 虞儔
登臨興引越山高，醉眼何曾識二豪。戲馬向來誇勝餞，卧龍此去記吾曹。風前短髮還羞杜，筆底新詩欲和陶。頼有蛤蜊風味在，固應居士笑盧遨。
和安撫王誠之給事重九日登高詩韻  其二 虞儔
秋鴈初飛幾點高，卧龍送目十分豪。且容司馬吹紗帽，莫向參軍問騎曹。飲吸百川從酩酊，詩驅萬象入甄陶。菊花開日重陽是，有暇何妨更一遨。
和安撫王誠之給事重九日登高詩韻  其三 虞儔
眼橫秦望接雲高，不獨詩豪酒亦豪。豈是過呼韓吏部，未應輕比漢功曹。尊空北海懷文舉，菊繞東籬念老陶。只恐詔歸天尺五，直須秉燭與公遨。
吳守相邀壯觀登高坐中出示佳篇因繼韻以酬 虞儔
壯觀登臨引興長，黄花亭下未經霜。江平鴈到涵秋影，野曠鴉歸带夕陽。佳節欲酬須酩酊，今年在處說豐穰。楚雲不動淮山碧，且緩笙歌釂羽觴。
吳守置酒壯觀爲登高之集因賦數語 虞儔
九日登高作勝遊，使君携客此遲留。天連楚觀風吹帽，木落淮山菊滿頭。何處臺前猶戲馬，幾人江上不驚鷗。年來只有身窮健，莫把茱萸浪自愁。
有懷南坡蓋雪阻旬日不到 虞儔
催年節物太頻頻，不涉南坡又一旬。蒼檜風前應强項，玉梅雪裏想精神。後車同載有名酒，折簡欲呼無可人。說似阿連須早計，鶑花休擬負青春。
使北宿留盱眙 虞儔
浩蕩春風吹客愁，誰教楊柳繫行舟。燕然有約終須到，淮水無情只漫流。蝶弄風光還草草，鴈傳消息底悠悠。梨花寒食無多日，且傍南山作勝遊。
林正甫寺簿舉似所和判院徐同年詠所居詩且俾同賦 虞儔
二妙詩情僕命騷，戲驅萬象入甄陶。三休亭上頻回首，八節灘中穩著篙。巢幕祇應憐乳燕，戴山誰復笑靈鼇。也知廊廟須公等，寧羨華堂數仞高。
謝廣文俞同年惠䱥魚 虞儔
朝朝粗糲腐儒餐，清坐焚香篆印盤。早計何嘗爲溫飽，倦遊誰復念羈單。甕頭社酒欣方熟，籬下秋英漸可看。更寄拈魚君有味，鼎烹曾覆晉之欒。
杜門絕俸呈陳倅 虞儔
家食年來嘆不充，支離受粟信無功。白頭慈母須微祿，青眼何人到寓公。未辦殺鷄留郭泰，更能給俸助盧仝。半生畫餠真堪笑，已戒奴星好送窮。
學錄李詩翁以詩訪予于乳溪之上且求縣學積俸偶值窘匱恨不能滿其意漫以數語送之第饑來不堪煮耳 虞儔
二月江南花氣昏，錦囊詩話喜重溫。百篇換去東湖骨，一醉招來北海魂。投老黄塵真左計，半生青眼向誰論。學宮乞俸能多少，驥子憐渠蚤候門。
勸漢老弟飲酒 虞儔
尊前一醉莫辭頻，三萬場當歲十旬。况有好詩能泣鬼，寧無妙畫可通神。快呼左手持螯客，莫著傾身障鹿人。綠漲大江渾是酒，蒲萄波面已生春。
送林子長赴姑孰泮宮 虞儔
綠波風駛引征帆，九萬扶摇入羽翰。詩句最憐雲不定，宦情况與月同寒。襟期莫作別時惡，出處須留晚歲看。漫道江東懷李白，清才應合在金鑾。
和鮑倅暴雨大水之作 虞儔
坳堂方笑芥爲舟，驟雨俄驚匯衆流。天漏不知何處補，地卑轉覺此生浮。會須擊水扶摇上，政想乘風汗漫遊。宦海陸沉聊爾耳，詩人休詠白蘋洲。
以新米作撈飯有感 虞儔
老矣何妨受一廛，笑渠楊惲强歌田。驚心赤地三年旱，慰眼黄雲八月天。他日江船來白粲，暫時水碓搗紅鮮。軟炊香飯憐脾病，從此長齋繡佛前。
自嘆  其一 虞儔
落落高才豈晚收，枉將歲月送菟裘。未能鵬擊三千里，空費龍驤萬斛舟。明月有珠誰按劍，珊瑚作網漫沉鈎。求田問舍非吾事，豪氣元龍死不休。
自嘆  其二 虞儔
明經青史不難收，怪底依然處士裘。誰謂封侯安事筆，我聞定霸必焚舟。驥騰夷路須聯轡，鼇負三山好擲鈎。對策清時看第一，未應藴藉愧裴休。
冬至後五日夜雪復作再用韻  其一 虞儔
燈火黄昏漸漸收，烏薪已盡典輕裘。自篘浮螘床頭甕，誰鱠新鱸江上舟。卧聽玉霙驚淅瀝，起看瓊樹怪聯鈎。多應武仲添詩興，下筆翩翩更不休。
冬至後五日夜雪復作再用韻  其二 虞儔
綠野功名一戰收，何如危坐擁狐裘。歌兒解咤銷金帳，酒子能添藥玉舟。莫爲溫柔尋伐斧，免勞服餌到懸鈎。誰言柳絮渾相似，惱亂春風恐未休。
冬至後五日夜雪復作再用韻  其三 虞儔
銀燭生花香霧收，中堂密坐促貂裘。羊羔兒酒浮瓊斝，牛尾狸酥映玉舟。扶醉緩歌金縷曲，怕寒催下畫簾鈎。紛紛擾擾成何事，且鬭尊前一笑休。
移守吳門酌別姜總管 虞儔
宦遊蹤跡一浮萍，末路從公蓋已傾。方喜溪山來入社，忽驚絃管作離聲。河梁戀戀看雲別，剡棹看看載雪行。從此江東還渭北，莫因契闊負詩盟。
黄仲本自浙西漕幕得倅臨安暫往寓居德清遽然話別詩以送之 虞儔
外臺賓幕始知名，見說君王念老成。此去監州真有命，向來相國詎忘情。吾儕老矣難爲別，世路悠然莫計程。强說從來還信否，一篙春水片帆輕。
得旨與郡歸自浙東余成卿王貫之葉德遠追送至于震澤舟中款語數日而後別 虞儔
懷抱連宵得好開，莫愁波浪與塵埃。中年已是難離別，此地何妨數往來。送我扁舟寧作遠，喚人歸鳥苦相催。邈然後會知何處，更欲臨分把一杯。
和湯倅留別 虞儔
官冷門前可設羅，高軒多謝肯相過。別離漸近那堪說，觴詠從今莫厭多。風月平分聊爾耳，雲霄咫尺奈君何。漢庭行且迎枚乘，南浦從教恨綠波。
端午日用韻 虞儔
今朝端午懶吟詩，此意兒曹莫遣知。萱草著花空有恨，菖蒲稱壽永無時。遠途日暮休回首，近事風傳只皺眉。角黍堆盤何處奠，沉湘千古使人悲。
無眠 虞儔
蛩吟砌下豈知時，我亦無眠有所思。夜永只憐燈作伴，秋凉最許簟先知。十年擾擾夢中事，一笑悠悠世上兒。數盡更籌窗送曙，起來贏得鬢成絲。
拒霜 虞儔
纖枝綠葉競成叢，誰障西來落木風。霞散纏頭千丈綺，春回醉面一番紅。伶俜欲嫁還羞晚，梳洗隨宜不愛工。况是秋高花已少，對花莫放酒杯空。
聖龍長老資公求修佛殿疏余不暇作也昔丹霞燒木佛院主墮落鬚眉普賢勸修古佛末後童子證果居士舉此公案二段以問聖龍若下得一轉語則佛殿一時修了其或未然定又去聒擾檀施矣因作山偈奉送只此大勝作疏頭勸緣也 虞儔
風雨飄摇紺宇摧，百身古佛盡莓苔。政須豪士修檀施，定自諸天打供來。向晚鐘魚猶短氣，只今龍象亦生哀。道人莫憚朱門去，會有清蓮一朵開。
烏程宰十三日往龍洞禱晴歸言見田家兩岸車水其聲如雷兼刈穫甚忙若得旬日晴則農事濟矣因作田家歎一首 虞儔
慚愧田家趁好晴，鴉鴉兩岸水車鳴。畦丁露宿腰鐮健，饁婦泥行脚板輕。作苦僅能供伏臘，有年何處不昇平。只愁官裏催租動，里正敲門沸似羹。
千秋嶺 虞儔
輕陰漠漠雨班班，嶺上風來一解顔。已是去天才尺五，却令緩步有躋攀。飛泉百道縈羅带，列岫千峰擁翠鬟。應是北堂春正滿，幾回回首望家山。
用韻賦歲暮田家歎聞之者足以戒也 虞儔
催科里正莫頻頻，望麥登場更浹旬。紈袴向來無餓死，黄冠此去罷迎神。田間作苦誰憐汝，天上調元合有人。自歎農家消底物，百金斗米便回春。
枕上偶得數語呈林子長 虞儔
碧梧翠竹日相高，懷想家山魂夢勞。鐘鼎故知非我事，箕裘猶可冀兒曹。眼中誰是真犀角，池上君今有鳳毛。直探牛心屠獪耳，能安貧賤乃英豪。
再用韻呈林子長 虞儔
癡兒誰識坐談高，撫字年來亦漫勞。簿領何妨聊爾耳，湖山正是屬吾曹。百年心事空三歎，五馬人生却二毛。欲作報章還自笑，郊寒寧解敵韓豪。
據案偶得數語錄呈簿尉 虞儔
昔年官冷欲無氈，製錦如今又不然。老去幾遭官長駡，書來却有故人憐。敢期翠羽還池上，漸喜黄衣減目前。欲學催科無奈拙，直須天假一豐年。
呈吳守 虞儔
風流正始孰追回，沈謝曹劉豈乏才。詩律恢長憐我老，吟編端的頼君開。秋懷拍拍須千首，世事悠悠付一杯。已是醉吟輸白傅，雪霜頭上更相催。
贈潘接伴 虞儔
淮海相逢便說詩，新來匡鼎解人頤。句中有眼人誰識，絃上無聲我獨知。每見朋遊談警策，偶因王事得追隨。西湖近報梅花約，歸趁東風第一枝。
再用難字韻簡潘接伴 虞儔
當年名下無虛士，此日詩中有二難。方駕飯山何太瘦，拍肩東野不言寒。來章只好先呈佛，屬和何當勝得官。珍重牛腰成巨軸，丁寧莫與俗人看。
和潘接伴韻 虞儔
久矣聞名忻識面，哦詩一字果何難。筆端風月窺天巧，句裏冰霜飽歲寒。自昔登壇須老將，祇今握節愧粗官。相逢忽有新篇贈，病眼摩挲得細看。
和探菊南坡 虞儔
春來自分菊成坡，秋晚何妨日一過。喜色忽看眉上見，霜華應向掌中多。一枝須索蟻浮甕，三徑從教雀可羅。坡下有泉唯可飲，西風吹鬢未應皤。
出郊迓倅車暮歸二首  其一 虞儔
簿書叢裏得抽身，豈是將迎不厭頻。何處鷄豚燕同社，有時鷗鷺喜相親。山頭落日催歸騎，陌上豐年見醉人。更羨柴門無限好，今宵相對月華新。
出郊迓倅車暮歸二首  其二 虞儔
軋軋籃輿迫暮歸，前村燈火漸依稀。溪邊默數黄牛過，烟際遥看白鳥飛。把酒無人風落帽，荷鋤有客露沾衣。關門山寺知何許，忽聽鐘聲度翠微。
和陶學長雪詩 虞儔
寒侵病骨笑支離，爐撥通紅小放圍。風運六花侵几席，雲移萬杵碎瓊璣。從渠窮巷回車轍，休羨朱門點舞衣。造物想憐爲學苦，分光先許到書帷。
賦雪  其一 虞儔
風緊靈犀怯鎮帷，曉來白盡遠山眉。石蹲錯認鹽形虎，地煖應知穴處狸。色混江梅無眼目，潤添隴麥有膏脂。朱門酒肉嗟遺臭，藍縷樵夫不掩肌。
賦雪  其二 虞儔
風回雪急巧穿帷，黄竹歌殘更斂眉。燕集幾家尋鵠鷺，獵圍何處問狐狸。長饑政自愁黄獨，高卧誰能管竊脂。頼有寒梅爲老伴，也應凍減一分肌。
立春日雪 虞儔
占候農祥恰正晨，一天遽有散花人。飄揚柳絮猶疑早，點綴梅花欲亂真。但愛千峰如立鵠，誰憐百結有懸鶉。玄冥珍重豐年意，分付東皇作好春。
和漢老弟雪詩 虞儔
大皞行春未有聞，六花連夜舞繽紛。落梅未曉驚三弄，宿麥先秋定十分。飛上綵幡憐我老，映來書幌慰兒勤。四時代謝從來事，造物何心更策勳。
漢老弟寄示雪詩倡和已成軸矣因次韻  其一 虞儔
臘盡冰花墮渺茫，詩來爽氣想清揚。潤添隴麥知年熟，影浸溪梅見月將。閉戶誰能呼白墮，迴風却笑舞紅粧。小橋夢入南坡路，並轡騎馿賦短章。
漢老弟寄示雪詩倡和已成軸矣因次韻  其二 虞儔
衡門雖設晝常關，人在瓊樓玉宇間。一笑眼青餘老檜，相看頭白祇高山。携壺索共梅花醉，著屐扶行竹杖斑。此興此時吾不忘，倦飛深羨鳥知還。
漢老弟寄示雪詩倡和已成軸矣因次韻  其三 虞儔
飛灑羞明不肯朝，徘徊待伴未全消。將花著袂元無跡，認柳吹綿別有條。璧月半規開水面，玉龍千丈轉山腰。玄冥已自呈三白，青帝何須又一飄。
一冬無雪立春後九日始有之次湯倅韻 虞儔
冰花何事太遲開，肯傍春風脚底來。飛絮漫天輕認柳，落英滿地錯憐梅。玄冥莫恨空歸去，青帝從教倒載迴。官冷無氈須一醉，可能來共即時杯。
和子長縣尉林同年立春後十日風雪大作訪客不值 虞儔
一束烏薪抵百金，外間風雪政愁陰。履穿東郭先生病，梅老西湖處士吟。青帝未教春滿目，玄冥還有歲寒心。蹇馿不踏長安道，恐落泥塗跡愈深。
和湯倅春雪 虞儔
雪瑞元來竟不空，豐年消息喜潛通。故憐梅老扶衰白，未放桃夭嫁小紅。夜動簷花猶带雨，晴看隴麥待摇風。强顔追逐新年事，倍費天人剪水工。
十二月二十六日早起雪已三寸許夜來初不覺也 虞儔
曉來眼界忽然新，一色瓊瑶與爛銀。人事乖時空請禱，天心迴後只逡巡。不教三白孤殘臘，要與千家作好春。宿麥連雲雖入望，路傍猶有翳桑人。
和耘老弟慶太安人恩封 虞儔
天上恩榮逮我親，日邊消息趁蕤賓。光生花誥宜多壽，喜動萊衣別有春。須信慶源能衮衮，故教樂事愈頻頻。明年不但郊封止，八秩重看寵渥新。
和耘老弟喜雪 虞儔
天憐好景付君收，一笑春生紫綺裘。賦就兔園爭授簡，酒酣鯨海快吞舟。怪來柳絮穿簾額，舞上花裀襯襪鈎。畫餠豐年賒一醉，臘前三白詎應休。
和漢老弟雪下不聚 虞儔
剪水飛花散又收，天人袖手翠雲裘。待滋宿麥須連隴，政慮流民醉覆舟。村店浪誇沽酒旆，寒窗誰上釣詩鈎。玄冥豈是癡兒子，且與天工了事休。